ສື່ມວນຊົນຂອງລັດມຽນມ້າອອກມາຊີ້ແຈງ ກ່ຽວກັບການປະທະກັນ ເມື່ອໄວໆມານີ້
ການປະທະກັນ​ທີ່​ວ່ານີ້ແມ່ນໃນລະຫວ່າງ ພວກທະຫານ​ແລະ ພົນລະເຮືອນ ທີ່​​ເຮັດໃຫ້​ຜູ້​ຊາຍ​ສອງ​ຄົນ​ເສຍຊີວິດ ຊຶ່ງເປັນຂ່າວທີ່ສື່ມວນຊົນບໍ່ຄ່ອຍລາຍງານ.
ທີ່ປະເທດມຽນມາ ສື່ມວນຊົນຂອງທາງການໄດ້ອອກມາສະແດງຄວາມເຫັນກ່ຽວກັບລາຍງານຂ່າວ ນຶ່ງ ທີ່ບໍ່ຄ່ອຍຈະໄດ້ຖືກນຳອອກມາເຜີຍແຜ່ໂດຍວົງການຂ່າວຂອງລັດຖະບານ ຊຶ່ງກໍຄືເລື້ອງອາຊະຍາກຳ ຂ່າວທີ່ວ່ານີ້ແມ່ນກ່ຽວກັບການປະທະກັນລະຫວ່າງພວກທະຫານແລະ ພົນລະເຮືອນທີ່ເຮັດໃຫ້ຜູ້ຊາຍສອງຄົນເສຍຊີວິດ ຂ່າວເວົ້າວ່າ ເຫດການດັ່ງກ່າວໄດ້ມີຜູ້ຮູ້ເຫັນເປັນພະຍານຫລາຍຄົນ ແລະກໍມີຂຶ້ນໃນໄລຍະເວລາທີ່ມີຄວາມຫລໍ່ແຫລມ ຊຶ່ງເປັນ ເວລາກ່ອນໜ້າຈະມີການເລືອກຕັ້ງຄັ້ງທຳອິດຂອງປະເທດໃນຮອບ 2 ທົດສະວັດທີ່ຜ່ານມາ ນັກສື່ຂ່າວວີໂອເອລາຍງານວ່າ ລັດຖະບານມຽນມາໄດ້ກ່າວຫາສື່ມວນຊົນຕ່າງປະເທດວ່າ ບິດເບືອນ ຄວາມຈິງກ່ຽວກັບເຫດການດັ່ງກ່າວ ເພື່ອຍຸຍົງສົ່ງເສີມໃຫ້ມີການກໍ່ຄວາມວຸ້ນວາຍຂຶ້ນຢູ່ໃນມຽນມາ ໜັງສືພິມ New Light of Myanmar ຫລືແສງສະຫວ່າງໃໝ່ຂອງມຽນມາ ຊຶ່ງເປັນປາກກະບອກສຽງຂອງ ລັດຖະບານມຽນມານັ້ນ ເອີ້ນເຫດການຍິງກັນດັ່ງກ່າວວ່າ ເປັນການທະເລາະວິວາດກັນໃນຍາມເມົາ ຊຶ່ງໃນນັ້ນຜູ້ຊາຍສອງຄົນໄດ້ຖືກຍິງຕາຍໃນອາທິດແລ້ວນີ້ ເວລາທີ່ພວກທະ ຫານໃນໄວໜຸ່ມຍິງປືນເຂົ້າໃສ່ພວກໄວລຸ້ນກຸ່ມນຶ່ງ ພາຍຫລັງທີ່ເກີດອຸປະຕິເຫດທ້ອງຖະໜົນໃນເມືອງບາໂກ ລາຍງານ ໜັງສືພິມສະບັບນີ້ເວົ້າອອກມາຢ່າງກົງໆວ່າ ເຫດການດັ່ງ ກ່າວບໍ່ແມ່ນການຕໍ່ສູ້ກັນລະຫວ່າງທະຫານແລະປະຊາຊົນ ຂ່າວສານທີ່ດໍາເນີນງານໂດຍລັດຖະບານ ມີໜ້ອຍຄັ້ງທີ່ສຸດ ທີ່ຈະລາຍງານຂ່າວກ່ຽວກັບອາຊະຍາກຳ ຫລືຄວາມບໍ່ພໍໃຈຂອງປະຊາຊົນທີ່ມີຕໍ່ລັດຖະບານ ແຕ່ທ່ານ ໂທວ ຊໍ ລາດ ຊຶ່ງເປັນຫົວໜ້າຫ້ອງການປະຈໍາປະເທດໄທຂອງ ໜັງສືພິມຂອງຊາວມຽນມາພັດຖິ່ນທີ່ຊື່ວ່າ Democratic Voice of Burma ຫລື ສຽງປະຊາທິປະໄຕຂອງມຽນມາເວົ້າວ່າ ຂ່າວການຍິງກັນນີ້ແຜ່ລາມອອກໄປຫລາຍຈົນເປັນເຫດໃຫ້ລັດຖະບານຕ້ອງໄດ້ອອກມາຖະແຫລງຕອບ ທ່ານກ່າວວ່າ: ໜັງສືພິມ New Light of Myanmar ເວົ້າວ່າ ໄດ້ມີການຍື່ນຄະດີຟ້ອງຮ້ອງຕໍ່ສານກ່ຽວ ກັບການກະທຳຂອງເຈົ້າໜ້າທີ່ທີ່ກ່ຽວຂ້ອງແລະເນັ້ນຢໍ້າວ່າ ກອງທັບຂອງມຽນມາຮັກສາໄວ້ໃນອັນທີ່ຕົນເອີ້ນວ່າ “ປະເພນີອັນດີງາມ” ໃນການລົງໂທດຕໍ່ຜູ້ຮັບໃຊ້ຊາດທີ່ກະທຳຜິດ ແຕ່ຢ່າງໃດກໍຕາມ ກອງທັບມຽນມາມັກຈະຖືກຕຳໜິ ຈາກພວກກຸ່ມປົກປ້ອງສິດທິມະນຸດທີ່ກ່າວ ຫາພວກທະຫານວ່າໃຊ້ອຳນາດໄປໃນທາງຜິດ ແລະລະເມີດສິດທິມະນຸດ ທ່ານ ໂທວ ຊໍ ລາດ ກ່າວເພີ້ມອີກວ່າ ເຫດການດັ່ງກ່າວໄດ້ຊີ້ໃຫ້ເຫັນເຖິງຄວາມເປັນຫ່ວງ ຂອງລັດຖະບານມຽນມານໍາຫາງສຽງ ຫລືຄວາມຄິດເຫັນຂອງປະຊາຊົນກ່ຽວກັບການເລືອກ ຕັ້ງທີ່ຈະມີຂຶ້ນໃນເດືອນພະຈິກຈະມາຮອດນີ້ ຊຶ່ງທ່ານກ່າວຕໍ່ໄປວ່າ: ” ໜັງສືພິມ New Light of Myanmar ກ່າວຫາພວກນັກການເມືອງ, ນັກເຄື່ອນໄຫວເພື່ອ ປະຊາທິປະໄຕແລະສະຖານີວິທະຍຸຕ່າງຊາດວ່າ ວາງແຜນກັນຕໍ່ຕ້ານລັດຖະບານໂດຍການ ລາຍງານຂ່າວໃຫ້ປະຊາຊົນເຂົ້າໃຈຜິດ ກ່ຽວກັບການຕໍ່ສູ້ກັນ ທີ່ພາໃຫ້ມີການເສຍຊີວິດນີ້ ເພື່ອຍຸຍົງໃຫ້ມີການເຂົ້າໃຈຜິດກັນ ແລະພາໃຫ້ມີການເດີນຂະບວນປະທ້ວງ ລາຍງານເຕືອນວ່າ ລັດຖະບານກຳລັງກຽມການ ເພື່ອຈະເອົາບາດກ້າວຕອບໂຕ້ຕໍ່ຜູ້ໃດກໍຕາມ ທີ່ຍຸຍົງສົ່ງເສີມໃຫ້ມີການປະທ້ວງນັ້ນ ແຕ່ລາຍງານບໍ່ໄດ້ບອກວ່າ ລັດຖະບານມີແຜນທີ່ຈະ ຕອບໂຕ້ແນວໃດແທ້ ຄຳເຕືອນນີ້ ໄດ້ມີຂຶ້ນໃນຂະນະທີ່ປະເທດມຽນມາ ກຳລັງກະກຽມສໍາລັບການເລືອກຕັ້ງ ຄັ້ງທຳອິດ ນັບຕັ້ງແຕ່ປີ 1990 ເປັນຕົ້ນມາ ຊຶ່ງສໍາລັບການກະກຽມດັ່ງກ່າວນີ້ ຜູ້ນຳທະ ຫານຫລາຍ ຄົນໄດ້ປົດເຄື່ອງແບບທະຫານອອກໃນໄລຍະສອງສາມເດືອນຜ່ານມານີ້ ເພື່ອເຂົ້າຮ່ວມໃນພັກການເມືອງທີ່ເອີ້ນວ່າ ສະມາຄົມເພື່ອຄວາມເປັນເອກກະພາບແລະການ ພັດທະນາຂອງສະຫະພາບ ກໍຄືຂອງປະເທດ ຊຶ່ງເປັນພະແນກການເມືອງຂອງອໍານາດປົກຄອງທະຫານມຽນມານັ້ນ ພວກນັກວິຈານເວົ້າວ່າ ພັກນີ້ແມ່ນຄວາມພະຍາຍາມແບບ ງ່າຍໆ ເພື່ອປ່ຽນພາບພົດຂອງລັດຖະບານ ແທນທີ່ຈະທໍາການປ່ຽນແປງທາງສະຖາບັນ ໃຫ້ແກ່ລະບອບທີ່ໄດ້ຮັກສາທະຫານໃຫ້ມີອຳນາດຄົງຢູ່ ນັບແຕ່ປີ 1962 ເປັນຕົ້ນມາ ແຕ່ວ່າ ບັນດາເຈົ້າໜ້າທີ່ມຽນມາກັບໃຫ້ຄຳເຫັນວ່າ ການເລືອກຕັ້ງແມ່ນເປັນຈຸດສຳຄັນ ຂອງອັນທີ່ເອີ້ນວ່າ “ແຜນທີ່ຫົນທາງໄປສູ່ລະບອບປະຊາທິປະໄຕ” ຂອງປະເທດ ຂອງພວກເຂົາເຈົ້າ ນາຍພົນ ທານຊະເວ ຜູ້ນຳອາ ວຸໂສຂອງມຽນມາໄດ້ເດີນທາງ ໄປຢ້ຽມຢາມຈີນໃນອາທິດແລ້ວນີ້ ຊຶ່ງບັນດານັກວິເຄາະການເມືອງ ເວົ້າວ່າ ເປັນຄວາມພະຍາຍາມເພື່ອໃຫ້ໄດ້ຮັບການສະໜັບສະ ໜູນຈາກລັດຖະບານປັກກິ່ງ ສໍາ ລັບການເລືອກຕັ້ງທີ່ຈະຈັດຂຶ້ນ ນັ້ນ ນາຍພົນ ທານຊະເວ ກ່າວໃນເວລາເດີນທາງໄປຮອດວ່າ ທ່ານໄປຈີນກໍເພື່ອພະຍາຍາມເສີມສ້າງແລະຍົກລະດັບຄວາມໄວ້ວາງໃຈ ແລະຄວາມເຂົ້າອົກເຂົ້າໃຈຊຶ່ງກັນແລະກັນ ໃນອັນທີ່ທ່ານເອີ້ນວ່າ ການພົວພັນທີ່ເປັນເພື່ອນມິດກັນ ກັບລັດຖະບານປັກກິ່ງນັ້ນ ຈີນແມ່ນມີຊາຍແດນຕິດຈອດກັບມຽນມາ ບ່ອນທີ່ບໍລິສັດຈີນໄດ້ ມີການລົງທຶນໃນດ້ານການຂຸດຄົ້ນນໍ້າມັນແລະອາຍແກັສທຳມະຊາດຢາງຫລວງຫລາຍ ທາງຝ່າຍຈີນນັ້ນ ທ່ານນາງ ຈຽງ ຢູ ໂຄສົກປະຈຳກະຊວງການຕ່າງປະເທດຈີນກໍໄດ້ຍົກ ຍ້ອງສາຍສຳພັນອັນໃກ້ຊິດກັນນັ້ນເຊັ່ນກັນ ແຕ່ກໍບໍ່ໄດ້ກ່າວສະແດງການສະໜັບສະໜູນ ຢ່າງເປັນທາງການແກ່ການເລືອກຕັ້ງຂອງມຽນມາ ທ່ານນາງຈຽງ ຢູ ເວົ້າວ່າ ຈີນມີນະໂຍບາຍທີ່ຈະບໍ່ແຊກແຊງເຂົ້າໃນກິດຈະການພາຍໃນຂອງອີກປະເທດນຶ່ງ ແລະກ່າວອີກວ່າປະຊາຄົມນາໆຊາດກໍຄວນຈະຍັບຍັ້ງຈາກການກະທໍາໃດໆ ກໍຕາມ ທີ່ຈະສົ່ງຜົນກະທົບໃນທາງລົບຕໍ່ຂະບວນການທາງການເມືອງຂອງມຽນມາ ແລະສັນ ຕິພາບຢູ່ໃນພາກພື້ນ ເທື່ອຫລ້າສຸດທີ່ມຽນມາໄດ້ຈັດໃຫ້ມີການເລືອກຕັ້ງຂຶ້ນນັ້ນ ພັກຂອງຝ່າຍທີ່ຄັດຄ້ານລັດຖະບານ ໄດ້ໄຊຊະນະຝ່າຍທະຫານດ້ວຍຄະແນນສຽງລື່ນກັນຢ່າງຫລວງຫລາຍ ແຕ່ວ່າລັດຖະບານບໍ່ ເຄີຍອະນຸຍາດໃຫ້ພັກສັນນິບາດແຫ່ງຊາດເພື່ອປະຊາທິປະໄຕຫລື NLD ໄດ້ເຂົ້າກຳອຳນາດ ເລີຍ ກົງກັນຂ້າມ ພວກທະຫານກັບໄດ້ກັກຂັງທ່ານນາງ ອອງ ຊານ ຊູຈີ ຜູ້ນຳຂອງພັກນັ້ນໃຫ້ຢູ່ແຕ່ໃນບໍລິເວນເຮືອນຂອງຕົນ ພັກຂອງທ່ານນາງພາກັນຂວ້າມບາດການເລືອກຕັ້ງຄັ້ງໃໝ່ນີ້ ໂດຍກ່າວວ່າມັນເປັນການເລືອກຕັ້ງທີ່ຈອມປອມ ຫລອກລວງ ຈັດຂຶ້ນເພື່ອຕົບຕາປະ ຊາຊົນ ແຕ່ວ່າກຸ່ມການເມືອງນ້ອຍໆອື່ນໆທີ່ໄດ້ແຍກອອກຈາກພັກ NLD ໄປ ໄດ້ຈົດທະ ບຽນເຂົ້າຮ່ວມການເລືອກຕັ້ງ ໂດຍໃຫ້ເຫດຜົນວ່າ ການເລືອກຕັ້ງໃດໆກໍຕາມ ແມ່ນດີກວ່າບໍ່ມີເລີຍ